"ถวายความอาลัยในหลวง รัชกาลที่ 9" ปอเทืองตำบลยุโป เหลืองสะพรั่งช่วงงานพระราชพิธีฯ
"ถวายความอาลัยในหลวง รัชกาลที่ 9" ปอเทืองตำบลยุโป เหลืองสะพรั่งช่วงงานพระราชพิธีฯ

วันนี้ (23 ต.ค. 60) ดอกปอเทือง ชาวตำบลยุโป อำเภอเมือง จังหวัดยะลา ซึ่งชาวบ้าน ส่วนราชการ ผู้นำท้องที่ นักเรียน นักศึกษา ตลอดจนเจ้าหน้าที่ตำรวจ ทหาร ในพื้นที่ตำบลยุโป ได้ร่วมแรง ร่วมใจ ปลูกไว้เมื่อวันที่ 28 สิงหาคม 2560 ในระยะทาง 1.80 กิโลเมตร ตลอดเส้นทางถนนสายยุโป-ยะลา เพื่อแสดงความจงรักภักดี รำลึกพระมหากรุณาธิคุณแด่ในหลวงรัชกาลที่ 9 ภายใต้โครงการ รวมพลังประชารัฐ ถนนสะอาดร่วมใจ ปลูกปอเทือง ให้ออกดอกสีเหลืองบานสะพรั่งช่วงเดือนตุลาคม ได้ออกดอกสีเหลืองบานสะพรั่ง ตลอด 2 ฝั่งอย่างสวยงาม ในช่วงวันงานพระราชพิธีถวายพระเพลิง พระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร

ซึ่งเป็นที่น่าภาคภูมิใจ ของชาวตำบลยุโป เป็นอย่างยิ่ง ตลอดจนประชาชนที่เดินทางสัญจรผ่านไปมาในเส้นทางดังกล่าว ได้ลงมาชื่นชมความสวยงามของดอกปอเทืองกันอย่างต่อเนื่อง โดยขณะนี้ทั่วทั้งพื้นที่ภายในเขตเมืองยะลาและรอบนอก ดอกไม้สีเหลืองไม่ว่าจะเป็นดาวเรือง ปอเทือง ดอกเข็ม ดอกบานบุรี ที่ชาวยะลาร่วมกันแสดงความจงรักภักดี ต่างออกดอกสีเหลืองบานสะพรั่งอย่างสวยงาม เพื่อถวายความอาลัยแด่พระบาทสมเด็จพระปรมินทรมหาภูมิพลอดุลยเดช บรมนาถบพิตร